Endå ein gong opplever me denne høgreregjeringa sin ideologiske kamp mot offentlege tenester for å få privatisert mest mogleg av det som er offentleg og veldrive frå før. Det er ikkje forunderleg at Høgre er ein pådrivar her, det som er forunderleg, er at Kristeleg Folkeparti bl.a. er med på denne galeien. Det har ikkje alltid vore slik at Kristeleg Folkeparti har ønskt seg ei veldig privatisering av offentleg sektor, men dei er no med på Høgre sitt løp denne gongen òg. Det som elles er interessant, er at denne gongen gjer ikkje Høgre det dei pleier å gjera, nemleg å finna ein eller annan paragraf eller noko anna i EØS-avtalen og så seia at me har ikkje lov, at me må gjera dette på grunn av EØS-avtalen, slik som dei har sagt no dei siste dagane i forhold til industrikraftregimet, og som dei sa i går når det gjaldt å prioritera norsk verftsindustri, der dei sa at me ikkje kan gjera noko, for me har ikkje verktøy. Det er iallfall hyggeleg at ein no står for det ein står for, og ikkje skyv framfor seg ein avtale som ein sjølv er veldig for, for å få til ei privatisering. Det er ikkje tvil om at dette er ei ideologisk høgredreiing frå ei høgreregjering som er avhengig av Framstegspartiet si støtte. I dag er det godt illustrert at Høgre treng Framstegspartiet, og Bondevik treng Framstegspartiet, for å sitja i den posisjonen som ein sit i for å driva gjennom høgrepolitikk. Så er det slik at SV òg er einig i mange av dei grepa som blei tekne, med unntak av denne privatiseringa. Det er nødvendig å tilpassa ein del av lovverket til ei ny tid, og derfor er me med på det aller meste, med unntak av anbodsproblematikken som Høgre kjører fram. Det er litt forunderleg med dette anbodet. Dersom ein ser litt annleis på det: Sei at ein har eit anbod på 10 000 kr. Så skal ein lysa det ut på anbod i staden for slik som i dag, kor me har nokon i kommunen som gjer dette. Så skal ein leggja dette ut på anbod, og det skal sitja ti til femten selskap og rekna på dette. Korleis blir rekninga då? Er det ikkje slik at når ein skal ha ulike folk som skal konkurrera om ulike anbod, blir det ein samfunnsrekneskap ut av dette, der anbod faktisk blir ganske dyrt, dersom ein reknar dei timane det tek å rekna på dette anbodet? Så denne privatiseringa og den ideologiske kampen som Høgre med støtte av Framstegspartiet, Kristeleg Folkeparti og Venstre fører, har ei skuggeside, ein medalje og ein utgiftspost som ikkje alltid blir så synleggjord. Så har ein altså det faktum at når ein har føreteke denne privatiseringa, kan ein skyva ansvaret føre seg og seia at dette kan me ikkje gjera noko med, for dette er privatisert. Det er ikkje offentleg styrt lenger, og det er god høgrepolitikk. Overlat meir og meir til marknadskreftene, så ordnar dette seg av seg sjølv, og så treng ein eigentleg ikkje nokon politikar til å styra dette i det heile. Så blir det meir usikkert for dei tilsette, og det blir meir usikre arbeidsplassar, men det viktigaste er at me får privatisert det, og får konsulentar som kan driva på med dette. Så er det i tillegg slik at Danmark, som har gått i spissen for dette, seier at etter at dei har privatisert, har det blitt tre gonger dyrare. Då burde det vera ein tankekross for Høgre-folka, som er opptekne av at ting skal vera så billege, og som har det som sin einaste verdi at det skal kosta minst mogleg, at det faktisk er blitt dyrare i Danmark å få utført denne tenesta. Me meiner at det burde vera ei offentleg oppgåve. Kva er det eigentleg med det systemet me har i dag, som er så problematisk? I og med at det sannsynlegvis er billegare å driva det slik som det er i dag, og i og med at det sannsynlegvis er mykje tryggare for arbeidsplassane og for arbeidsfolk å ha det slik som me har det i dag, korfor skal denne høgreregjeringa pressa fram denne privatiseringa òg? Jo, sjølvsagt, for det er deira politikk. Så får me berre sjå om dei andre partia i Regjeringa, med Framstegspartiet si støtte, framleis er med på galeien for å privatisera offentlege tenester. Då er det slik at den nye regjeringa, den raud-grøne, vil motarbeida denne privatiseringa. Den regjeringa me har no, er avhengig av Framstegspartiet. Vinn dei valet, vil ytterlegare offentlege tenester bli privatiserte, og tilsette vil gå ei usikker framtid i møte med den eventuelle fortsetjinga av Bondevik-regjeringa.